**Social Media Poem**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trebuie să știi și tu odată, cum e

Să fii în trend ca toată lumea bună

Și să locuiești deja în Paradis

Home- Garden Residence

unde poți să - ți achizitionezi

gadget-uri de fericire cu garanție

de cel putin doi ani, cu condiția să zâmbești

mereu ca în reclamele la pasta de dinți.

Trebuie să știi și tu odată, cum e

să iubești atât cât este recomandat

de influenceri spirituali, fără să suferi,

ca să nu te încarci de energia negativă

a celor ce stau prea aproape de spațiul

tău personal și să îți fie suficient că ești

înconjurat de peste o mie și una

de prieteni virtuali, care like you

așa cum te postezi și cu care să tweetezi

uneori, emoticonând împreună!

Trebuie să știi și tu odată, cum e

să faci exerciții de respirație în loc să răsufli

obosit, agitat, îngândurat sau binedispus și

să faci jogging în fiecare seară sau dimineață

prin parcuri, prin iubiri și prin viață

și viața să treacă pe lângă tine fără să-ți pară rău!